Book of Wei 18

魏書十八　　二李臧文呂許典二龐閻傳第十八 Biographies of the two Lis, Zang, Wen, Lü, Xu, Dian, the two Pangs, and Yan

李典 Li Dian
李典字曼成，山陽钜野人也. 典從父乾，有雄氣，合賓客數千家在乘氏. 初平中，以眾隨太祖，破黃巾於壽張，又從擊袁術，征徐州. 呂布之亂，太祖遣乾還乘氏，慰勞諸縣. 布別駕薛蘭、治中李封招乾，欲俱叛，乾不聽，遂殺乾. 太祖使乾子整將乾兵，與諸將擊蘭、封. 蘭、封破，從平兗州諸縣有功，稍遷青州刺史. 整卒，典徙潁陰令，為中郎將，將整軍，魏書曰：典少好學，不樂兵事，乃就師讀春秋左氏傳，博觀群書. 太祖善之，故試以治民之政. 遷離狐太守.

時太祖與袁紹相拒官渡，典率宗族及部曲輸穀帛供軍. 紹破，以典為裨將軍，屯安民. 太祖擊譚、尚於黎陽，使典與程昱等以船運軍糧. 會尚遣魏郡太守高蕃將兵屯河上，絕水道，太祖敕典、昱：「若船不得過，下從陸道. 」典與諸將議曰：「蕃軍少甲而恃水，有懈怠之心，擊之必克. 軍不內禦；苟利國家，專之可也，宜亟擊之. 」昱亦以為然. 遂北渡河，攻蕃，破之，水道得通. 劉表使劉備北侵，至葉，太祖遣典從夏侯惇拒之. 備一旦燒屯去，惇率諸軍追擊之，典曰：「賊無故退，疑必有伏. 南道狹窄，草木深，不可追也. 」惇不聽，與於禁追之，典留守. 惇等果入賊伏裏，戰不利，典往救，備望見救至，乃散退. 從圍鄴，鄴定，與樂進圍高幹於壺關，擊管承於長廣，皆破之. 遷捕虜將軍，封都亭侯. 典宗族部曲三千餘家，居乘氏，自請原徙詣魏郡. 太祖笑曰：「卿欲慕耿純邪？」典謝曰：「典駑怯功微，而爵寵過厚，誠宜舉宗陳力；加以征伐未息，宜實郊遂之內，以制四方，非慕純也. 」遂徙部曲宗族萬三千餘口居鄴. 太祖嘉之，遷破虜將軍. 與張遼、樂進屯合肥，孫權率眾圍之，遼欲奉教出戰. 進、典、遼皆素不睦，遼恐其不從，典慨然曰：「此國家大事，顧君計何如耳，吾可以私憾而忘公義乎！」乃率眾與遼破走權. 增邑百戶，並前三百戶.

典好學問，貴儒雅，不與諸將爭功. 敬賢士大夫，恂恂若不及，軍中稱其長者. 年三十六薨，子禎嗣. 文帝踐阼，追念合肥之功，增禎邑百戶，賜典一子爵關內侯，邑百戶；諡典曰湣侯.

李通 Li Tong
李通字文達，江夏平春人也. 魏略曰：通小字萬億. 以俠聞於江、汝之間. 與其郡人陳恭共起兵於朗陵，眾多歸之. 時有周直者，眾二千餘家，與恭、通外和內違. 通欲圖殺直而恭難之. 通知恭無斷，乃獨定策，與直克會，酒酣殺直. 眾人大擾，通率恭誅其党帥，盡並其營. 後恭妻弟陳郃，殺恭而據其眾. 通攻破郃軍，斬郃首以祭恭墓. 又生禽黃巾大帥吳霸而降其屬. 遭歲大饑，通傾家振施，與士分糟糠，皆爭為用，由是盜賊不敢犯.

建安初，通舉眾詣太祖於許. 拜通振威中郎將，屯汝南西界. 太祖討張繡，劉表遣兵以助繡，太祖軍不利. 通將兵夜詣太祖，太祖得以複戰，通為先登，大破繡軍. 拜裨將軍，封建功侯. 分汝南二縣，以通為陽安都尉. 通妻伯父犯法，朗陵長趙儼收治，致之大辟. 是時殺生之柄，決於牧守，通妻子號泣以請其命. 通曰：「方與曹公戮力，義不以私廢公. 」嘉儼執憲不阿，與為親交. 太祖與袁紹相拒於官渡. 紹遣使拜通征南將軍，劉表亦陰招之，通皆拒焉. 通親戚部曲流涕曰：「今孤危獨守，以失大援，亡可立而待也，不如亟從紹. 」通按劍以叱之曰：「曹公明哲，必定天下. 紹雖強盛，而任使無方，終為之虜耳. 吾以死不貳. 」即斬紹使，送印綬詣太祖. 又擊郡賊瞿恭、江宮、沈成等，皆破殘其眾，送其首. 遂定淮、汝之地. 改封都亭侯，拜汝南太守. 時賊張赤等五千餘家聚桃山，通攻破之. 劉備與周瑜圍曹仁於江陵，別遣關羽絕北道. 通率眾擊之，下馬拔鹿角入圍，且戰且前，以迎仁軍，勇冠諸將. 通道得病薨，時年四十二. 追增邑二百戶，並前四百戶. 文帝踐阼，諡曰剛侯. 詔曰：「昔袁紹之難，自許、蔡以南，人懷異心. 通秉義不顧，使攜貳率服，朕甚嘉之. 不幸早薨，子基雖已襲爵，未足酬其庸勳. 基兄緒，前屯樊城，又有功. 世篤其勞，其以基為奉義中郎將，緒平虜中郎將，以寵異焉. 」王隱晉書曰：緒子秉，字玄胄，有俊才，為時所貴，官至秦州刺史. 秉嘗答司馬文王問，因以為家誡曰：「昔侍坐於先帝，時有三長吏俱見. 臨辭出，上曰：'為官長當清，當慎，當勤，修此三者，何患不治乎？'並受詔. 既出，上顧謂吾等曰：'相誡敕正當爾不？'侍坐眾賢，莫不贊善. 上又問曰：'必不得已，於斯三者何先？'或對曰：'清固為本. '次複問吾，對曰：'清慎之道，相須而成，必不得已，慎乃為大. 夫清者不必慎，慎者必自清，亦由仁者必有勇，勇者不必有仁，是以易稱括囊無咎，藉用白茅，皆慎之至也. '上曰：'卿言得之耳. 可舉近世能慎者誰乎？'諸人各未知所對，吾乃舉故太尉荀景倩、尚書董仲連、僕射王公仲並可謂為慎. 上曰：'此諸人者，溫恭朝夕，執事有恪，亦各其慎也. 然天下之至慎，其惟阮嗣宗乎！每與之言，言及玄遠，而未曾評論時事，臧否人物，真可謂至慎矣. '吾每思此言，亦足以為明誡. 凡人行事，年少立身，不可不慎，勿輕論人，勿輕說事，如此則悔吝何由而生，患禍無從而至矣. 」秉子重，字茂曾. 少知名，曆位吏部郎、平陽太守. 晉諸公贊曰：重以清尚稱. 相國趙王倫以重 望取為右司馬. 重以倫將為亂，辭疾不就. 倫逼之不已，重遂不復自活，至於困篤，扶曳受拜，數日卒，贈散騎常侍. 重二弟，尚字茂仲，矩字茂約，永嘉中並典郡；矩至江州刺史. 重子式，字景則，官至侍中.

臧霸 Zang Ba
臧霸字宣高，泰山華人也. 父戒，為縣獄掾，據法不聽太守欲所私殺. 太守大怒，令收戒詣府，時送者百餘人. 霸年十八，將客數十人徑於費西山中要奪之，送者莫敢動，因與父俱亡命東海，由是以勇壯聞. 黃巾起，霸從陶謙擊破之，拜騎都尉. 遂收兵於徐州，與孫觀、吳敦、尹禮等並聚眾，霸為帥，屯於開陽. 太祖之討呂布也，霸等將兵助布. 既禽布，霸自匿. 太祖募索得霸，見而悅之，使霸招吳敦、尹禮、孫觀、觀兄康等，皆詣太祖. 太祖以霸為琅邪相，敦利城、禮東莞、觀北海、康城陽太守，割青、徐二州，委之於霸. 太祖之在兗州，以徐翕、毛暉為將. 兗州亂，翕、暉皆叛. 後兗州定，翕、暉亡命投霸. 太祖語劉備，令語霸送二人首. 霸謂備曰：「霸所以能自立者，以不為此也. 霸受公生全之恩，不敢違命. 然王霸之君可以義告，原將軍為之辭. 」備以霸言白太祖，太祖歎息，謂霸曰：「此古人之事而君能行之，孤之原也. 」乃皆以翕、暉為郡守. 時太祖方與袁紹相拒，而霸數以精兵入青州，故太祖得專事紹，不以東方為念. 太祖破袁譚於南皮，霸等會賀. 霸因求遣子弟及諸將父兄家屬詣鄴，太祖曰：「諸君忠孝，豈複在是！昔蕭何遣子弟入侍，而高祖不拒，耿純焚室輿櫬以從，而光武不逆，吾將何以易之哉！」東州擾攘，霸等執義征暴，清定海岱，功莫大焉，皆封列侯. 霸為都亭侯，加威虜將軍. 又與於禁討昌豨，與夏侯淵討黃巾餘賊徐和等，有功，遷徐州刺史. 沛國（公）武周為下邳令，霸敬異周，身詣令舍. 部從事總詷不法，周得其罪，便收考竟，霸益以善周. 從討孫權，先登，再入巢湖，攻居巢，破之. 張遼之討陳蘭，霸別遣至皖，討吳將韓當，使權不得救蘭. 當遣兵逆霸，霸與戰於逢龍，當複遣兵邀霸於夾石，與戰破之，還屯舒. 權遣數萬人乘船屯舒口，分兵救蘭，聞霸軍在舒，遁還. 霸夜追之，比明，行百餘裏，邀賊前後擊之. 賊窘急，不得上船，赴水者甚眾. 由是賊不得救蘭，遼遂破之. 霸從討孫權於濡須口，與張遼為前鋒，行遇霖雨，大軍先及，水遂長，賊船稍進，將士皆不安. 遼欲去，霸止之曰：「公明於利鈍，寧肯捐吾等邪？」明日果有令. 遼至，以語太祖. 太祖善之，拜揚威將軍，假節. 後權乞降，太祖還，留霸與夏侯惇等屯居巢.

文帝即王位，遷鎮東將軍，進爵武安鄉侯，都督青州諸軍事. 及踐阼，進封開陽侯，徙封良成侯. 與曹休討吳賊，破呂範於洞浦，徵為執金吾，位特進. 每有軍事，帝常咨訪焉. 魏略曰：霸一名奴寇. 孫觀名嬰子. 吳敦名黯奴. 尹禮名盧兒. 建安二十四年，霸遣別軍在洛. 會太祖崩，霸所部及青州兵，以為天下將亂，皆鳴鼓擅去. 文帝即位，以曹休都督青、徐，霸謂休曰：「國家未肯聽霸耳！若假霸步騎萬人，必能橫行江表. 」休言之於帝，帝疑霸軍前擅去，今意壯乃爾！遂東巡，因霸來朝而奪其兵. 明帝即位，增邑五百，並前三千五百戶. 薨，諡曰威侯. 子艾嗣. 魏書曰：艾少以才理稱，為黃門郎，曆位郡守. 艾官至青州刺史、少府. 艾薨，諡曰恭侯. 子權嗣. 霸前後有功，封子三人列侯，賜一人爵關內侯. 霸一子舜，字太伯，晉散騎常侍，見武帝百官名. 此百官名，不知誰所撰也，皆有題目，稱舜「才穎條暢，識贊時宜」也.

而孫觀亦至青州刺史，假節，從太祖討孫權，戰被創，薨. 子毓嗣，亦至青州刺史. 魏書曰：孫觀字仲台，泰山人. 與臧霸俱起，討黃巾，拜騎都尉. 太祖破呂布，使霸招觀兄弟，皆厚遇之. 與霸俱戰伐，觀常為先登，征定青、徐群賊，功次於霸，封呂都亭侯. 康亦以功封列侯. 與太祖會南皮，遣子弟入居鄴，拜觀偏將軍，遷青州刺史. 從征孫權於濡須口，假節. 攻權，為流矢所中，傷左足，力戰不顧，太祖勞之曰：「將軍被創深重，而猛氣益奮，不當為國愛身乎？」轉振威將軍，創甚，遂卒.

文聘 Wen Ping
文聘字仲業，南陽宛人也，為劉表大將，使禦北方. 表死，其子琮立. 太祖征荊州，琮舉州降，呼聘欲與俱，聘曰：「聘不能全州，當待罪而已. 」太祖濟漢，聘乃詣太祖，太祖問曰：「來何遲邪？」聘曰：「先日不能輔弼劉荊州以奉國家，荊州雖沒，常原據守漢川，保全土境，生不負於孤弱，死無愧於地下，而計不得已，以至於此. 實懷悲慚，無顏早見耳. 」遂欷歔流涕. 太祖為之愴然曰：「仲業，卿真忠臣也. 」厚禮待之. 授聘兵，使與曹純追討劉備於長阪. 太祖先定荊州，江夏與吳接，民心不安，乃以聘為江夏太守，使典北兵，委以邊事，賜爵關內侯. 孫盛曰：資父事君，忠孝道一. 臧霸少有孝烈之稱，文聘著垂泣之誠，是以魏武一面，委之以二方之任，豈直壯武見知於倉卒之間哉！與樂進討關羽於尋口，有功，進封延壽亭侯，加討逆將軍. 又攻羽輜重於漢津，燒其船於荊城. 文帝踐阼，進爵長安鄉侯，假節. 與夏侯尚圍江陵，使聘別屯沔口，止石梵，自當一隊，禦賊有功，遷後將軍，封新野侯. 孫權以五萬眾自圍聘於石陽，甚急，聘堅守不動，權住二十餘日乃解去. 聘追擊破之. 魏略曰：孫權嘗自將數萬眾卒至. 時大雨，城柵崩壞，人民散在田野，未及補治. 聘聞權到，不知所施，乃思惟莫若潛默可以疑之. 乃敕城中人使不得見，又自臥舍中不起. 權果疑之，語其部黨曰：「北方以此人忠臣也，故委之以此郡，今我至而不動，此不有密圖，必當有外救. 」遂不敢攻而去. 魏略此語，與本傳反. 增邑五百戶，並前千九百戶.

聘在江夏數十年，有威恩，名震敵國，賊不敢侵. 分聘戶邑封聘子岱為列侯，又賜聘從子厚爵關內侯. 聘薨，諡曰壯侯. 岱又先亡，聘養子休嗣. 卒，子武嗣.

嘉平中，譙郡桓禺為江夏太守，清儉有威惠，名亞於聘.

呂虔 Lü Qian
呂虔字子恪，任城人也. 太祖在兗州，聞虔有膽策，以為從事，將家兵守湖陸. （襄陵）〔襄賁〕校尉杜松部民炅母等作亂，與昌豨通. 太祖以虔代松. 虔到，招誘炅母渠率及同惡數十人，賜酒食. 簡壯士伏其側，虔察炅母等皆醉，使伏兵盡格殺之. 撫其餘眾，群賊乃平. 太祖以虔領泰山太守. 郡接山海，世亂，聞民人多藏竄. 袁紹所置中郎將郭祖、公孫犢等數十輩，保山為寇，百姓苦之. 虔將家兵到郡，開恩信，祖等黨屬皆降服，諸山中亡匿者盡出安土業. 簡其強者補戰士，泰山由是遂有精兵，冠名州郡. 濟南黃巾徐和等，所在劫長吏，攻城邑. 虔引兵與夏侯淵會擊之，前後數十戰，斬首獲生數千人. 太祖使督青州諸郡兵以討東萊群賊李條等，有功. 太祖令曰：「夫有其志，必成其事，蓋烈士之所徇也. 卿在郡以來，禽奸討暴，百姓獲安，躬蹈矢石，所征輒克. 昔寇恂立名於汝、潁，耿弇建策於青、兗，古今一也. 」舉茂才，加騎都尉，典郡如故. 虔在泰山十數年，甚有威惠. 文帝即王位，加裨將軍，封益壽亭侯，遷徐州刺史，加威虜將軍. 請琅邪王祥為別駕，民事一以委之，世多其能任賢. 孫盛雜語曰：祥字休徵. 性至孝，後母苛虐，每欲危害祥，祥色養無怠. 盛寒之月，後母曰：「吾思食生魚. 」祥脫衣，將剖冰求之，（有）少，堅冰解，下有魚躍出，因奉以供，時人以為孝感之所致也. 供養三十餘年，母終乃仕，以淳誠貞粹見重於時. 王隱晉書曰：祥始出仕，年過五十矣，稍遷至司隸校尉. 高貴鄉公入學，以祥為三老，遷司空太尉. 司馬文王初為晉王，司空荀顗要祥盡敬，祥不從. 語在三少帝紀. 晉武踐阼，拜祥為太保，封雎陵公. 泰始四年，年八十九薨. 祥弟覽，字玄通，光祿大夫. 晉諸公贊稱覽率素有至行. 覽子孫繁衍，頗有賢才相系，奕世之盛，古今少比焉. 討利城叛賊，斬獲有功. 明帝即位，徙封萬年亭侯，增邑二百，並前六百戶. 虔薨，子翻嗣. 翻薨，子桂嗣.

許褚 Xu Chu
許褚字仲康，譙國譙人也. 長八尺餘，腰大十圍，容貌雄毅，勇力絕人. 漢末，聚少年及宗族數千家，共堅壁以禦寇. 時汝南葛陂賊萬餘人攻褚壁，褚眾少不敵，力戰疲極. 兵矢盡，乃令壁中男女，聚治石如杅鬥者置四隅. 褚飛石擲之，所值皆摧碎. 賊不敢進. 糧乏，偽與賊和，以牛與賊易食，賊來取牛，牛輒奔還. 褚乃出陳前，一手逆曳牛尾，行百餘步. 賊眾驚，遂不敢取牛而走. 由是淮、汝、陳、梁間，聞皆畏憚之.

太祖徇淮、汝，褚以眾歸太祖. 太祖見而壯之曰：「此吾樊噲也. 」即日拜都尉，引入宿衛. 諸從褚俠客，皆以為虎士. 從征張繡，先登，斬首萬計，遷校尉. 從討袁紹於官渡. 時常從士徐他等謀為逆，以褚常侍左右，憚之不敢發. 伺褚休下日，他等懷刀入. 褚至下舍心動，即還侍. 他等不知，入帳見褚，大驚愕. 他色變，褚覺之，即擊殺他等. 太祖益親信之，出入同行，不離左右. 從圍鄴，力戰有功，賜爵關內侯. 從討韓遂、馬超於潼關. 太祖將北渡，臨濟河，先渡兵，獨與褚及虎士百餘人留南岸斷後. 超將步騎萬餘人，來奔太祖軍，矢下如雨. 褚白太祖，賊來多，今兵渡已盡，宜去，乃扶太祖上船. 賊戰急，軍爭濟，船重欲沒. 褚斬攀船者，左手舉馬鞍蔽太祖. 船工為流矢所中死，褚右手並溯船，僅乃得渡. 是日，微褚幾危. 其後太祖與遂、超等單馬會語，左右皆不得從，唯將褚. 超負其力，陰欲前突太祖，素聞褚勇，疑從騎是褚. 乃問太祖曰：「公有虎侯者安在？」太祖顧指褚，褚瞋目盼之. 超不敢動，乃各罷. 後數日會戰，大破超等，褚身斬首級，遷武衛中郎將. 武衛之號，自此始也. 軍中以褚力如虎而癡，故號曰虎癡；是以超問虎侯，至今天下稱焉，皆謂其姓名也.

褚性謹慎奉法，質重少言. 曹仁自荊州來朝謁，太祖未出，入與褚相見於殿外. 仁呼褚入便坐語，褚曰：「王將出. 」便還入殿，仁意恨之. 或以責褚曰：「征南宗室重臣，降意呼君，君何故辭？」褚曰：「彼雖親重，外籓也. 褚備內臣，眾談足矣，入室何私乎？」太祖聞，愈愛待之，遷中堅將軍. 太祖崩，褚號泣歐血. 文帝踐阼，進封萬歲亭侯，遷武衛將軍，都督中軍宿衛禁兵，甚親近焉. 初，褚所將為虎士者從征伐，太祖以為皆壯士也，同日拜為將，其後以功為將軍封侯者數十人，都尉、校尉百餘人，皆劍客也. 明帝即位，進牟鄉侯，邑七百戶，賜子爵一人關內侯. 褚薨，諡曰壯侯. 子儀嗣. 褚兄定，亦以軍功（封）為振威將軍，都督徼道虎賁. 太和中，帝思褚忠孝，下詔褒贊，複賜褚子孫二人爵關內侯. 儀為鍾會所殺. 泰始初，子綜嗣.

典韋 Dian Wei
典韋，陳留己吾人也. 形貌魁梧，旅力過人，有志節任俠. 襄邑劉氏與睢陽李永為讎，韋為報之. 永故富春長，備衛甚謹. 韋乘車載雞酒，偽為候者，門開，懷匕首入殺永，並殺其妻，徐出，取車上刀戟，步（出）. 永居近巿，一巿盡駭. 追者數百，莫敢近. 行四五裏，遇其伴，轉戰得脫. 由是為豪傑所識. 初平中，張邈舉義兵，韋為士，屬司馬趙寵. 牙門旗長大，人莫能勝，韋一手建之，寵異其才力. 後屬夏侯惇，數斬首有功，拜司馬. 太祖討呂布於濮陽. 布有別屯在濮陽西四五十裏，太祖夜襲，比明破之. 未及還，會布救兵至，三面掉戰. 時布身自搏戰，自旦至日昳數十合，相持急. 太祖募陷陳，韋先占，將應募者數十人，皆重衣兩鎧，棄楯，但持長矛撩戟. 時西面又急，韋進當之，賊弓弩亂髮，矢至如雨，韋不視，謂等人曰：「虜來十步，乃白之. 」等人曰：「十步矣. 」又曰：「五步乃白. 」等人懼，疾言「虜至矣」！韋手持十餘戟，大呼起，所抵無不應手倒者. 布眾退. 會日暮，太祖乃得引去. 拜韋都尉，引置左右，將親兵數百人，常繞大帳. 韋既壯武，其所將皆選卒，每戰鬥，常先登陷陳. 遷為校尉. 性忠至謹重，常晝立侍終日，夜宿帳左右，稀歸私寢. 好酒食，飲啖兼人，每賜食於前，大飲長歠，左右相屬，數人益乃供，太祖壯之. 韋好持大雙戟與長刀等，軍中為之語曰：「帳下壯士有典君，提一雙戟八十斤. 」

太祖征荊州，至宛，張繡迎降. 太祖甚悅，延繡及其將帥，置酒高會. 太祖行酒，韋持大斧立後，刃徑尺，太祖所至之前，韋輒舉斧目之. 竟酒，繡及其將帥莫敢仰視. 後十餘日，繡反，襲太祖營，太祖出戰不利，輕騎引去. 韋戰於門中，賊不得入. 兵遂散從他門併入. 時韋校尚有十餘人，皆殊死戰，無不一當十. 賊前後至稍多，韋以長戟左右擊之，一叉入，輒十餘矛摧. 左右死傷者略盡. 韋被數十創，短兵接戰，賊前搏之. 韋雙挾兩賊擊殺之，餘賊不敢前. 韋複前突賊，殺數人，創重發，瞋目大罵而死. 賊乃敢前，取其頭，傳觀之，覆軍就視其軀. 太祖退住舞陰，聞韋死，為流涕，募間取其喪，親自臨哭之，遣歸葬襄邑，拜子滿為郎中. 車駕每過，常祠以中牢. 太祖思韋，拜滿為司馬，引自近. 文帝即王位，以滿為都尉，賜爵關內侯.

龐德 Pang De
龐德字令明，南安狟道人也. 狟音桓. 少為郡吏州從事. 初平中，從馬騰擊反羌叛氐. 數有功，稍遷至校尉. 建安中，太祖討袁譚、尚於黎陽，譚遣郭援、高幹等略取河東，太祖使鍾繇率關中諸將討之. 德隨騰子超拒援、幹於平陽，德為軍鋒，進攻援、幹，大破之，親斬援首. 魏略曰：德手斬一級，不知是援. 戰罷之後，眾人皆言援死而不得其首. 援，鍾繇之甥. 德晚後於鞬中出一頭，繇見之而哭. 德謝繇，繇曰：「援雖我甥，乃國賊也. 卿何謝之？」拜中郎將，封都亭侯. 後張白騎叛於弘農，德複隨騰征之，破白騎於兩殽間. 每戰，常陷陳卻敵，勇冠騰軍. 後騰徵為衛尉，德留屬超. 太祖破超於渭南，德隨超亡入漢陽，保冀城. 後複隨超奔漢中，從張魯. 太祖定漢中，德隨眾降. 太祖素聞其驍勇，拜立義將軍，封關門亭侯，邑三百戶.

侯音、衛開等以宛叛，德將所領與曹仁共攻拔宛，斬音、開，遂南屯樊，討關羽. 樊下諸將以德兄在漢中，頗疑之. 魏略曰：德從兄名柔，時在蜀. 德常曰：「我受國恩，義在效死. 我欲身自擊羽. 今年我不殺羽，羽當殺我. 」後親與羽交戰，射羽中額. 時德常乘白馬，羽軍謂之白馬將軍，皆憚之. 仁使德屯樊北十裏，會天霖雨十餘日，漢水暴溢，樊下平地五六丈，德與諸將避水上堤. 羽乘船攻之，以大船四面射堤上. 德被甲持弓，箭不虛發. 將軍董衡、部曲將董超等欲降，德皆收斬之. 自平旦力戰至日過中，羽攻益急，矢盡，短兵接戰. 德謂督將成何曰：「吾聞良將不怯死以苟免，烈士不毀節以求生，今日，我死日也. 」戰益怒，氣愈壯，而水浸盛，吏士皆降. 德與麾下將一人，五伯二人，彎弓傅矢，乘小船欲還仁營. 水盛船覆，失弓矢，獨抱船覆水中，為羽所得，立而不跪. 羽謂曰：「卿兄在漢中，我欲以卿為將，不早降何為？」德罵羽曰：「豎子，何謂降也！魏王帶甲百萬，威振天下. 汝劉備庸才耳，豈能敵邪！我寧為國家鬼，不為賊將也. 」遂為羽所殺. 太祖聞而悲之，為之流涕，封其二子為列侯. 文帝即王位，乃遣使就德墓賜諡，策曰：「昔先軫喪元，王蠋絕脰，隕身徇節，前代美之. 惟侯式昭果毅，蹈難成名，聲溢當時，義高在昔，寡人湣焉，諡曰壯侯. 」又賜子會等四人爵關內侯，邑各百戶. 會勇烈有父風，官至中尉將軍，封列侯. 王隱蜀記曰：鍾會平蜀，前後鼓吹，迎德屍喪還葬鄴，塚中身首如生. 臣松之案德死於樊城，文帝即位，又遣使至德墓所，則其屍喪不應在蜀. 此王隱之虛說也.

龐淯 Pang Yu
龐淯字子異，酒泉表氏人也. 初以涼州從事守破羌長，會武威太守張猛反，殺刺史邯鄲商，猛令曰：「敢有臨商喪，死不赦. 」淯聞之，棄官，晝夜奔走，號哭喪所訖，詣猛門，衷匕首，欲因見以殺猛. 猛知其義士，敕遣不殺，由是以忠烈聞. 魏略曰：猛兵欲來縛淯，猛聞之，歎曰：「猛以殺刺史為罪. 此人以至忠為名，如又殺之，何以勸一州履義之士邪！」遂使行服. 典略曰：張猛字叔威，本敦煌人也. 猛父奐，桓帝時仕曆郡守、中郎將、太常，遂居華陰，終因葬焉. 建安初，猛仕郡為功曹，是時河西四郡以去涼州治遠，隔以河寇，上書求別置州. 詔以陳留人邯鄲商為雍州刺史，別典四郡. 時武威太守缺，詔又以猛父昔在河西有威名，乃以猛補之. 商、猛俱西. 初，猛與商同歲，每相戲侮，及共之官，行道更相責望. 暨到，商欲誅猛. 猛覺之，遂勒兵攻商. 商治舍與猛側近，商聞兵至，恐怖登屋，呼猛字曰：「叔威，汝欲殺我耶？然我死者有知，汝亦族矣. 請和解，尚可乎？」猛因呼曰；「來. 」商逾屋就猛，猛因責數之，語畢，以商屬督郵. 督郵錄商，閉置傳舍. 後商欲逃，事覺，遂殺之. 是歲建安十四年也. 至十五年，將軍韓遂自上討猛，猛發兵遣軍東拒. 其吏民畏遂，乃反共攻猛. 初奐為武威太守時，猛方在孕. 母夢帶奐印綬，登樓而歌，旦以告奐. 奐訊占夢者，曰：「夫人方生男，後當複臨此郡，其必死官乎！」及猛被攻，自知必死，曰：「使死者無知則已矣，若有知，豈使吾頭東過華陰曆先君之墓乎？」乃登樓自燒而死. 太守徐揖請為主簿. 後郡人黃昂反，圍城. 淯棄妻子，夜逾城出圍，告急於張掖、敦煌二郡. 初疑未肯發兵，淯欲伏劍，二郡感其義，遂為興兵. 軍未至而郡城邑已陷，揖死. 淯乃收斂揖喪，送還本郡，行服三年乃還. 太祖聞之，辟為掾屬. 文帝踐阼，拜駙馬都尉，遷西海太守，賜爵關內侯. 後徵拜中散大夫，薨. 子曾嗣.

初，淯外祖父趙安為同縣李壽所殺，淯舅兄弟三人同時病死，壽家喜. 淯母娥自傷父讎不報，乃幃車袖劍，白日刺壽於都亭前，訖，徐詣縣，顏色不變，曰：「父讎己報，請受戮. 」祿福長尹嘉解印綬縱娥，娥不肯去，遂強載還家. 會赦得免，州郡歎貴，刊石表閭. 皇甫謐列女傳曰：酒泉烈女龐娥親者，表氏龐子夏之妻，祿福趙君安之女也. 君安為同縣李壽所殺，娥親有男弟三人，皆欲報仇，壽深以為備. 會遭災疫，三人皆死. 壽聞大喜，請會宗族，共相慶賀，雲：「趙氏強壯已盡，唯有女弱，何足複憂！」防備懈弛. 娥親子淯出行，聞壽此言，還以啟娥親. 娥親既素有報仇之心，及聞壽言，感激愈深，愴然隕涕曰：「李壽，汝莫喜也，終不活汝！戴履天地，為吾門戶，吾三子之羞也. 焉知娥親不手刃殺汝，而自儌倖邪？」陰巿名刀，挾長持短，晝夜哀酸，志在殺壽. 壽為人凶豪，聞娥親之言，更乘馬帶刀，鄉人皆畏憚之. 比鄰有徐氏婦，憂娥親不能制，恐逆見中害，每諫止之，曰：「李壽，男子也，兇惡有素，加今備衛在身. 趙雖有猛烈之志，而強弱不敵. 邂逅不制，則為重受禍於壽，絕滅門戶，痛辱不輕也. 原詳舉動，為門戶之計. 」娥親曰：「父母之仇，不同天地共日月者也. 李壽不死，娥親視息世間，活複何求！今雖三弟早死，門戶泯絕，而娥親猶在，豈可假手於人哉！若以卿心況我，則李壽不可得殺；論我之心，壽必為我所殺明矣. 」夜數磨礪所持刀訖，扼腕切齒，悲涕長歎，家人及鄰里咸共笑之. 娥親謂左右曰：「卿等笑我，直以我女弱不能殺壽故也. 要當以壽頸血污此刀刃，令汝輩見之. 」遂棄家事，乘鹿車伺壽. 至光和二年二月上旬，以白日清時，於都亭之前，與壽相遇，便下車扣壽馬，叱之. 壽驚愕，回馬欲走. 娥親奮刀斫之，並傷其馬. 馬驚，壽擠道邊溝中. 娥親尋複就地斫之，探中樹蘭，折所持刀. 壽被創未死，娥親因前欲取壽所佩刀殺壽，壽護刀瞋目大呼，跳樑而起. 娥親乃挺身奮手，左抵其額，右樁其喉，反覆盤旋，應手而倒. 遂拔其刀以截壽頭，持詣都亭，歸罪有司，徐步詣獄，辭顏不變. 時祿福長漢陽尹嘉不忍論娥親，即解印綬去官，弛法縱之. 娥親曰：「仇塞身死，妾之明分也. 治獄制刑，君之常典也. 何敢貪生以枉官法？」鄉人聞之，傾城奔往，觀者如堵焉，莫不為之悲喜慷慨嗟歎也. 守尉不敢公縱，陰語使去，以便宜自匿. 娥親抗聲大言曰：「枉法逃死，非妾本心. 今仇人已雪，死則妾分，乞得歸法以全國體. 雖複萬死，於娥親畢足，不敢貪生為明廷負也. 」尉故不聽所執，娥親複言 曰：「匹婦雖微，猶知憲制. 殺人之罪，法所不縱. 今既犯之，義無可逃. 乞就刑戮，隕身朝巿，肅明王法，娥親之原也. 」辭氣愈厲，面無懼色. 尉知其難奪，強載還家. 涼州刺史周洪、酒泉太守劉班等並共表上，稱其烈義，刊石立碑，顯其門閭. 太常弘農張奐貴尚所履，以束帛二十端禮之. 海內聞之者，莫不改容贊善，高大其義. 故黃門侍郎安定梁寬追述娥親，為其作傳. 玄晏先生以為父母之仇，不與共天地，蓋男子之所為也. 而娥親以女弱之微，念父辱之酷痛，感仇黨之凶言，奮劍仇頸，人馬俱摧，塞亡父之怨魂，雪三弟之永恨，近古已來，未之有也. 詩雲「修我戈矛，與子同仇」，娥親之謂也.

閻溫 Yan Wen
閻溫字伯儉，天水西城人也. 以涼州別駕守上邽令. 馬超走奔上邽，郡人任養等舉眾迎之. 溫止之，不能禁，乃馳還州. 超複圍州所治冀城甚急，州乃遣溫密出，告急於夏侯淵. 賊圍數重，溫夜從水中潛出. 明日，賊見其跡，遣人追遮之，於顯親界得溫，執還詣超. 超解其縛，謂曰：「今成敗可見，足下為孤城請救而執於人手，義何所施？若從吾言，反謂城中，東方無救，此轉禍為福之計也. 不然，今為戮矣. 」溫偽許之，超乃載溫詣城下. 溫向城大呼曰：「大軍不過三日至，勉之！」城中皆泣，稱萬歲. 超怒數之曰：「足下不為命計邪？」溫不應. 時超攻城久不下，故徐誘溫，冀其改意. 複謂溫曰：「城中故人，有欲與吾同者不？」溫又不應. 遂切責之，溫曰：「夫事君有死無貳，而卿乃欲令長者出不義之言，吾豈苟生者乎？」超遂殺之.

先是，河右擾亂，隔絕不通，敦煌太守馬艾卒官，府又無丞. 功曹張恭素有學行，郡人推行長史事，恩信甚著，乃遣子就東詣太祖，請太守. 時酒泉黃華、張掖張進各據其郡，欲與恭（艾）並勢. 就至酒泉，為華所拘執，劫以白刃. 就終不回，私與恭疏曰：「大人率厲敦煌，忠義顯然，豈以就在困危之中而替之哉？昔樂羊食子，李通覆家，經國之臣，甯懷妻孥邪？今大軍垂至，但當促兵以掎之耳；原不以下流之愛，使就有恨於黃壤也. 」恭即遣從弟華攻酒泉沙頭、乾齊二縣. 恭又連兵尋繼華後，以為首尾之援. 別遣鐵騎二百，迎吏官屬，東緣酒泉北塞，徑出張掖北河，逢迎太守尹奉. 於是張進須黃華之助；華欲救進，西顧恭兵，恐急擊其後，遂詣金城太守蘇則降. 就竟平安. 奉得之官. 黃初二年，下詔褒揚，賜恭爵關內侯，拜西域戊己校尉. 數歲徵還，將授以侍臣之位，而以子就代焉. 恭至敦煌，固辭疾篤. 太和中卒，贈執金吾. 就後為金城太守，父子著稱於西州. 世語曰：就子斅，字祖文，弘毅有幹正，晉武帝世為廣漢太守. 王濬在益州，受中制募兵討吳，無虎符，斅收濬從事列上，由此召斅還. 帝責斅：「何不密啟而便收從事？」斅曰：「蜀漢絕遠，劉備嘗用之. 輒收，臣猶以為輕. 」帝善之. 官至匈奴中郎將. 斅子固，字元安，有斅風，為黃門郎，早卒. 斅，一本作勃. 魏略勇俠傳載孫賓碩、祝公道、楊阿若、鮑出等四人，賓碩雖漢人，而魚豢編之魏書，蓋以其人接魏，事義相類故也. 論其行節，皆龐、閻之流. 其祝公道一人，已見賈逵傳. 今列賓碩等三人於後. 孫賓碩者，北海人也，家素貧. 當漢桓帝時，常侍左悺、唐衡等權侔人主. 延熹中，衡弟為京兆虎牙都尉，秩比二千石，而統屬郡. 衡弟初之官，不脩敬於京兆尹，入門不持版，郡功曹趙息呵廊下曰：「虎牙儀如屬城，何得放臂入府門？」促收其主簿. 衡弟顧促取版，既入見尹，尹欲脩主人，敕外為市買. 息又啟雲：「（左）悺子弟，來為虎牙，非德選，不足為特酤買，宜隨中舍菜食而已. 」及其到官，遣吏奉箋謝尹，息又敕門，言「無常見此無陰兒輩子弟邪，用其箋記為通乎？」晚乃通之，又不得即令報. 衡弟皆知之，甚恚，欲滅諸趙. 因書與衡，求為京兆尹，旬月之間，得為之. 息自知前過，乃逃走. 時息從父仲台，見為涼州刺史，於是衡為詔徵仲台，遣歸. 遂詔中都官及郡部督郵，捕諸趙尺兒以上，及仲台皆殺之，有藏者與同罪. 時息從父岐為皮氏長，聞有家禍，因從官舍逃，走之河間，變姓字，又轉詣北海，著絮巾布袴，常於市中販胡餅. 賓碩時年二 十餘，乘犢車，將騎入市. 觀見岐，疑其非常人也. 因問之曰：「自有餅邪，販之邪？」岐曰：「販之. 」賓碩曰：「買幾錢？賣幾錢？」岐曰：「買三十，賣亦三十. 」賓碩曰：「視處士之望，非似賣餅者，殆有故！」乃開車後戶，顧所將兩騎，令下馬扶上之. 時岐以為是唐氏耳目也，甚怖，面失色. 賓碩閉車後戶，下前襜，謂之曰：「視處士狀貌，既非販餅者，加今面色變動，即不有重怨，則當亡命. 我北海孫賓碩也，闔門百口，又有百歲老母在堂，勢能相度者也，終不相負，必語我以實. 」岐乃具告之. 賓碩遂載岐驅歸. 住車門外，先入，白母言：「今日出得死友在外，當來入拜. 」乃出，延岐入，椎牛鍾酒，快相娛樂. 一二日，因載著別田舍，藏置衤複壁中. 後數歲，唐衡及弟皆死. 岐乃得出，還本郡. 三府並辟，輾轉仕進，至郡守、刺史、太僕，而賓碩亦從此顯名於東國，仕至豫州刺史. 初平末，賓碩以東方饑荒，南客荊州. 至興平中，趙岐乙太僕持節使安慰天下，南詣荊州，乃複與賓碩相遇，相對流涕. 岐為劉表陳其本末，由是益禮賓碩. 頃之，賓碩病亡，岐在南，為行喪也. 楊阿若後名豐，字伯陽，酒泉人. 少遊俠，常以報仇解怨為事，故時人為之號曰：「東市相斫楊阿若，西市相斫楊阿若. 」至建安年中，太守徐揖誅郡中強族黃氏. 時黃昂得脫在外，乃以其家粟金數斛，募眾得千餘人以攻揖. 揖城守. 豐時在外，以昂為不義，乃告揖，捐妻子走詣張掖求救. 會張掖又反，殺太守，而昂亦陷城殺揖，二郡合勢. 昂恚豐不與己同，乃重募取豐，欲令張掖以麻系其頭，生致之. 豐遂逃走. 武威太守張猛假豐為都尉，使齎檄告酒泉，聽豐為揖報讎. 豐遂單騎入南羌中，合眾得千餘騎，從（樂浪）〔樂涫〕南山中出，指趨郡城. 未到三十裏，皆令騎下馬，曳柴揚塵. 酒泉郡人望見塵起，以為東大兵到，遂破散. 昂獨走出，羌捕得昂，豐謂昂曰：「卿前欲生系我頸，今反為我所系，雲何？」昂慚謝，豐遂殺之. 時黃華在東，又還領郡. 豐畏華，複走依敦煌. 至黃初中，河西興複，黃華降，豐乃還郡. 郡舉孝廉，州表其義勇，詔即拜駙馬都尉. 後二十餘年，病亡. 鮑出字文才，京兆新豐人也. 少遊俠. 興平中，三輔亂，出與老母兄弟五人家居本縣，以饑餓，留其母守舍，相將行采蓬實，合得數升，使其二兄初、雅及其弟成持歸，為母作食，獨與小弟在後采蓬. 初等到家，而啖人賊數十人已略其母，以繩貫其手掌，驅去. 初等怖恐，不敢追逐. 須臾，出從後到，知母為賊所略，欲追賊. 兄弟皆雲：「賊眾，當如何？」出怒曰：「 有母而使賊貫其手，將去煮啖之，用活何為？」乃攘臂結衽獨追之，行數裏及賊. 賊望見出，乃共布列待之. 出到，回從一頭斫賊四五人. 賊走，複合聚圍出，出跳越圍斫之，又殺十餘人. 時賊分佈，驅出母前去. 賊連擊出，不勝，乃走與前輩合. 出複追擊之，還見其母與比舍嫗同貫相連，出遂複奮擊賊. 賊問出曰：「卿欲何得？」出責數賊，指其母以示之，賊乃解還出母. 比舍嫗獨不解，遙望出求哀. 出複斫賊，賊謂出曰：「已還卿母，何為不止？」出又指求哀嫗：「此我嫂也. 」賊複解還之. 出得母還，遂相扶侍，客南陽. 建安五年，關中始開，出來北歸，而其母不能步行，兄弟欲共輿之. 出以輿車曆山險危，不如負之安穩，乃以籠盛其母，獨自負之，到鄉里. 鄉里士大夫嘉其孝烈，欲薦州郡，郡辟召出，出曰：「田民不堪冠帶. 」至青龍中，母年百餘歲乃終，出時年七十餘，行喪如禮，於今年八九十，才若五六十者. 魚豢曰：昔孔子歎顏回，以為三月不違仁者，蓋觀其心耳，孰如孫、祝菜色於市里，顛倒於牢獄，據有實事哉？且夫濮陽周氏不敢匿跡，魯之硃家不問情實，是何也？懼禍之及，且心不安也. 而太史公猶貴其竟脫季布，豈若二賢，厥義多乎？今故遠收孫、祝，而近錄楊、鮑，既不欲其泯滅，且敦薄俗. 至於鮑出，不染禮教，心痛意發，起於自然，跡雖在編戶，與篤烈君子何以異乎？若夫楊阿若，少稱任俠，長遂蹈義，自西徂東，摧討逆節，可謂勇而有仁者也.

評曰：李典貴尚儒雅，義忘私隙，美矣. 李通、臧霸、文聘、呂虔鎮衛州郡，並著威惠. 許褚、典韋折沖左右，抑亦漢之樊噲也. 龐德授命叱敵，有周苛之節. 龐淯不憚伏劍，而誠感鄰國. 閻溫向城大呼，齊解、路之烈焉.